**צוואות הנופלים**

**הדר מרים כהן**

להדר, לרגעים קשים בלבד. עכשיו נראה שהכל לא הולך, הכל מסובך והכל לא כיף... ואת יודעת את זה, שזה בגדול שטויות, אבל עדיין אין לך כוח לכלום ואת רק רוצה לחזור לבית שלך. אז קודם כל - הבית עוד דקה מגיע והנה כמה תזכורות: 1. אל תשווי את עצמך לאף אחת. אל תורידי מעצמך בחיים! תיזכרי בערכים שלך, בבגרות שלך, בידע שלך, מאיפה הגעת ומה את יודעת על עצמך. 2. את תצליחי. אם לא עכשיו - מחר. 3. אל תפסלי דברים שתתחרטי עליהם. זה עכשיו או בחיים לא. תנצלי את עצמך עד הסוף. את יכולה!!! 4. תראי לכולם את הילדה שאת, תהיי בטוחה בעצמך ואל תורידי לאחרות. 5. תדברי עם הבית. זה יעזור. 6. תנשמי, פרופורציות - הכל שטויות. בהצלחה בהכל. מאמינה בעצמי.

**רקע כללי**

הדר מרים כהן הי״ד, תצפיתנית שנפלה במיגונית נחל עוז, כתבה לעצמה את המכתב "לרגעים קשים" . הדר נולדה וגדלה במושב זיתן, וביום השבעה באוקטובר ניהלה יחד עם חברותיה קרב בורה נגד מחבלי החמאס.